เกิดวาตภัย น้ำไหลหลากและดินสไลด์ 25 จังหวัด บ้านเรือนประชาชนเสียหายกว่า 850 หลัง
กรมป้องกันและบรรเทาสาธารณภัย รายงานจากสถานการณ์ลมตะวันตกเฉียงใต้และลมตะวันออกเฉียงใต้ที่พัดปกคลุมประเทศไทยตอนบนทำให้บริเวณประเทศไทยตอนบนมีฝนฟ้าคะนองและลมกระโชกแรงประกอบกับอิทธิพลของลมตะวันออกและลมตะวันออกเฉียงใต้พัดปกคลุมอ่าวไทย ภาคใต้ และทะเลอันดามัน ส่งผลให้มีฝนฟ้าคะนองและฝนตกหนัก โดยในช่วงวันที่ 15 พฤษภาคมที่ผ่านมา ถึงปัจจุบัน (21 พ.ค. 64) มีพื้นที่ได้รับผลกระทบจากพายุฝนฟ้าคะนอง ลมกระโชกแรง น้ำไหลหลาก และดินสไลด์ 25 จังหวัด รวม 45 อำเภอ 80 ตำบล 166 หมู่บ้าน บ้านเรือนประชาชนเสียหาย 858 หลัง แยกเป็น ภาคเหนือ 8 จังหวัด ได้แก่ เชียงราย เชียงใหม่ พะเยา น่าน ลำปาง ลำพูน พิจิตร และตาก , ภาคตะวันออกเฉียงเหนือ 9 จังหวัด ได้แก่ เลย สกลนคร นครพนม ชัยภูมิ มหาสารคาม อำนาจเจริญ อุบลราชธานี สุรินทร์ และนครราชสีมา , ภาคตะวันออก 2 จังหวัด ได้แก่ ปราจีนบุรี และฉะเชิงเทรา , ภาคกลาง 5 จังหวัด ได้แก่ นครสวรรค์ กาญจนบุรี ชัยนาท อ่างทอง และนครนายก ภาคใต้ 1 จังหวัด ได้แก่ นครศรีธรรมราช และกรุงเทพมหานคร ส่วนในรอบ 24 ชั่วโมงที่ผ่านมาเกิดวาตภัย ในพื้นที่กรุงเทพมหานครและจังหวัดพะเยา ปัจจุบันสถานการณ์คลี่คลายแล้วทุกจังหวัด ซึ่งกรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัยโดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง